Tajajak Jariji
Jumat, 20 Februari 2015 00:30
Dua talu hari ni Palui lain pada biasanya. Nang biasanya kada kawa salah sadikit lalu sarik, dua talu hari ni pina banyak lihumnya. Napa lagi, hati sanang lalu kurihing tarus.
Jangan kakawanan nang rancak marutit di warung, anak wan bininya saurang gin di rumah bingung malihat kalakuan Palui nang luar biasa alias lain pada biasanya tu. Paribasanya, disuruh nang bini babarasih sabijian rumah gin kada sarik. Han, saking himungnya hati Palui.
Baisukan Arba tu, imbah basubuh di langgar Palui balinggang kaluar tumat langgar. Linggang batis pina hampul. Sing siut-siut ha muntung kaya bunyi suling.
Rahat mamuruk ka sandal di tiras langgar, tang ada bingungnya aja Palui. Saikung kakawanannya nang kaya Tuhirang, Garbus, wan Tulamak kadada. “Nah, ditinggalakannya bulikan badahulu aku ni. Bilang liwar kakawananku ni. Awas kaina buhan ikam,” ujar Palui gagarunum.
Sapanjang jalan kada sing bunyian lagi inya. Hati nang pina sarik pina ditahaninya.
Babaya sampai ka halaman rumah, timbul pina bingung aja inya. “Hau, kanapa rumah maka sunyi kaya ini. Manaan kakanakan wan biniku. Ampat ikung baisian anak, maka kada talihat saikung-ikung, masih baisukan pulang harinya,” ujar Palui dalam hati.
Palui nang asalnya sudah pina banyak kurihing mulai am pina pusang. Kayapa kada pusang, mun imbah sambahyang subuh sudah ditinggalakan kakawanannya. Babaya sampai di rumah, bini wan anak-anaknya pulang nang kededaan. Tunggal butingan kamar dimasukinya mancari bini wan anaknya tatap kadada talihat.
bjn_Latn ind_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn